ທ່ານ ຮວ່າງບິ່ງກວັນ ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດສູນ. (ພາບ: TTXVN)
ວກ.ອອນໄລ - ໂດຍຕິດແທດກັບແນວທາງການພົວພັນຕ່າງປະເທດ ຕາມຈິດໃຈຂອງມະຕິກອງປະຊຸມໃຫຍ່ຄັ້ງທີ XII ຂອງພັກ ແລະຂໍ້ຕົກລົງສະບັບທີ 73 - TB/TW, ວັນທີ 8 ກຸມພາ 2012, ຂອງກົມການເມືອງຊຸດທີ XI ວ່າດ້ວຍ “ເພີ່ມທະວີການພົວພັນຕ່າງປະເທດຂອງພັກ ໃນສະພາບການໃໝ່”, ວຽກງານການພົວພັນຕ່າງປະເທດຂອງພັກປີ 2017 ໄດ້ບັນລຸຜົນງານທີ່ສຳຄັນຫຼາຍຢ່າງ, ມີຫຼາຍເນື້ອໃນໄດ້ຮັບການປະຕິບັດແບບບຸກທະລຸ, ປະກອບສ່ວນສ້າງພື້ນຖານການເມືອງທີ່ສຳຄັນ ໃຫ້ແກ່ການພົວພັນຂອງປະເທດ ຫວຽດນາມ ກັບປະເທດຕ່າງໆ; ຮັກສາສະພາບແວດລ້ອມແຫ່ງສັນຕິພາບ, ສະຖຽນລະພາບ ໃຫ້ແກ່ການພັດທະນາປະເທດ; ປະກອບສ່ວນຢ່າງຕັ້ງໜ້າເຂົ້າໃນການຕໍ່ສູ້ເພື່ອສັນຕິພາບ, ເອກະລາດແຫ່ງຊາດ, ປະຊາທິປະໄຕ ແລະຄວາມກ້າວໜ້າທາງສັງຄົມໃນໂລກ.
ປີ 2017, ສະພາບການໂລກ ແລະພາກພື້ນມີການຜັນປ່ຽນຢ່າງໄວວາ, ສັບສົນທີ່ສຸດ ເຊິ່ງບັນຈຸບັນດາປັດໃຈທີ່ມີຄວາມບໍ່ສະຫງົບ, ບໍ່ເປັນປົກກະຕິ, ເຄັ່ງຮ້ອນ, ສົ່ງຜົນກະທົບຈາກຫຼາຍທິດເຖິງສະພາບແວດລ້ອມແຫ່ງຄວາມສະຫງົບ ແລະການພັດທະນາຂອງປະເທດຕ່າງໆ. ບັນດາກົນໄກຄຸ້ມຄອງໃນພາກພື້ນ ແລະໃນໂລກກໍປະເຊີນໜ້າກັບສິ່ງທ້າທາຍຫຼາຍຢ່າງ, ພ້ອມນັ້ນພາລະບົດບາດຂອງມັນໃນການແກ້ໄຂບັນຫາຄວາມສະຫງົບ, ການປ່ຽນແປງສະພາບອາກາດ, ບັນຫາການພັດທະນາ ກໍຖືກຫຼຸດຜ່ອນລົງ. ຄວາມເຄົາລົບນັບຖື ແລະປະຕິບັດຕາມກົດໝາຍສາກົນກໍມີທ່າອຽງຖືກເບີ່ງເບົາ ເຊິ່ງເປັນສິ່ງທ້າທາຍຫຼາຍຢ່າງສຳລັບການແກ້ໄຂຂໍ້ຂັດແຍ່ງ, ການພິພາດຊ່ວງຊິງກັນ ອີງຕາມກົດໝາຍສາກົນ. ທ່າອຽງໃຊ້ກຳລັງອຳນາດ, ບີບບັງຄັບ, ເຊີດຊູກຳລັງແຮງ, ນາບຄູ່ແລະພ້ອມແລ້ວທີ່ຈະໃຊ້ກຳລັງແຮງໃນການພົວພັນສາກົນ ໄດ້ເພີ່ມຂຶ້ນ, ກໍ່ໃຫ້ເກີດຈິດສຳນຶກວ່າບໍ່ມີຄວາມປອດໄພ, ເປັນຕົ້ນແມ່ນສຳລັບປະເທດຂະໜາດກາງ ແລະຂະໜາດນ້ອຍ. ການຊ່ວງຊີງອຳນາດອະທິປະໄຕຊາຍແດນ, ເຂດແດນ, ເຂດທະເລ, ໝູ່ເກາະທະເລ, ມີການຜັນແປໃໝ່ຢ່າງສັບສົນ. ບັນດາປະເທດໃຫຍ່ໄດ້ຍູ້ແຮງການປະຕິບັດຄວາມທະເຍີທະຍາມ ແລະເປົ້າໝາຍຍຸດທະສາດຢູ່ພາກພື້ນຕ່າງໆ ເຮັດໃຫ້ການແກ່ງແຍ້ງແລະການເຕົ້າໂຮມກຳລັງມີການຜັນປ່ຽນຢ່າງສັບສົນ. ລັດທິປະໂຫຍດນິຍົມ, ລັດທິຊາດນິຍົມ, ປະຊາລາດນິຍົມຢູ່ຫຼາຍປະເທດ ພວມລຸກຂຶ້ນນັບມື້ນັບແຂງແຮງ. ທ່າອຽງປົກປ້ອງການຄ້າ, ການສົ່ງເສີມຜົນປະໂຫຍດດ້ານເສດຖະກິດ ມີທ່າອຽງເພີ່ມຂຶ້ນ. ການສວຍໃຊ້ບັນດາບັນຫາປະຊາທິປະໄຕ, ສິດທິມະນຸດເພື່ອເພີ່ມການແຊກແຊງເຂົ້າໃນວຽກງານພາຍໃນຂອງປະເທດອື່ນ ແລະໃນພາກພື້ນຕ່າງໆ ມີການຫັນປ່ຽນຢ່າງສັບສົນ. ຄວາມບໍ່ສະຫງົບພາຍໃນ ແລະບັນດາ “ຈຸດຮ້ອນ” ທາງດ້ານຄວາມສະຫງົບ, ພິເສດແມ່ນຢູ່ພາກພື້ນຕາເວັນອອກກາງ, ອາຟຣີກກາ, ອາເມຣີກາລາຕິນ, ແຫຼມເກົາຫຼີ, ທະເລຕາເວັນອອກ, ມີການຫັນປ່ຽນໃໝ່ທີ່ສັບສົນຫຼາຍຢ່າງ. ການເຄື່ອນໄຫວກໍ່ການຮ້າຍ, ບັນດາບັນຫາຄວາມສະຫງົບທີ່ບໍ່ເປັນແບບດັ້ງເດີມ, ໂດຍສະເພາະຄວາມສະຫງົບປອດໄພດ້ານເຄືອຂ່າຍອິນເຕີເນັດ, ໄພພິບັດທາງທຳມະຊາດແລະສິ່ງແວດລ້ອມ ນັບມື້ນັບສົ່ງຜົນສະທ້ອນທາງລົບເຖິງການພັດທະນາ ແລະຄວາມໝັ້ນຄົງຂອງປະເທດຕ່າງໆ. ເສດຖະກິດໂລກມີການຟື້ນຟູທີ່ດີກວ່າເກົ່າ, ແຕ່ກໍຍັງມີຄວາມສ່ຽງຫຼາຍຢ່າງ. ຄວາມບໍ່ສະເໝີພາບທາງເສດຖະກິດ ແລະການແບ່ງຂົ້ວສັງຄົມ ໄດ້ເປັນຜົນກະທົບທາງລົບເຖິງຄວາມໝັ້ນຄົງແລະການເຊື່ອມຕໍ່ສັງຄົມຂອງຫຼາຍປະເທດ.
ໃນສະພາບການດັ່ງກ່າວ, ໃນຖານະເປັນພັກກອມມູນິດທີ່ກຳອຳນາດ, ພັກກອມມູນິດຫວຽດນາມ ສືບຕໍ່ເປັນເຈົ້າການເປີດກວ້າງ ແລະເພີ່ມທະວີການພົວພັນກັບບັນດາພັກການເມືອງຢູ່ໃນໂລກ, ເປັນພື້ນຖານ ແລະກຳລັງໜູນການເມືອງໃຫ້ແກ່ການພົວພັນລະຫວ່າງຫວຽດນາມ ກັບປະເທດຕ່າງໆ ບົນພື້ນຖານຢຶດໝັ້ນຫຼັກການເປັນເອກະລາດ, ເປັນເຈົ້າຕົນເອງ, ສະເໝີພາບ, ເຄົາລົບນັບຖືເຊິ່ງກັນແລະກັນ, ບໍ່ແຊກແຊງເຂົ້າວຽກງານພາຍໃນຂອງກັນ; ຮັບປະກັນຜົນປະໂຫຍດແຫ່ງຊາດ - ປະເທດຊາດ; ຖືເອົາການຮັກສາສະພາບແວດ້ອມແຫ່ງສັນຕິຕິພາບ, ສະຖຽມລະພາບເພື່ອພັດທະນາປະເທດ, ປົກປັກຮັກສາອຳນາດອະທິປະໄຕເຂດແດນ ເປັນໜ້າທີ່ບຸລິມະສິດອັນດັບໜຶ່ງ; ພ້ອມທັງປະກອບສ່ວນຢ່າງຕັ້ງໜ້າເຂົ້າໃນການຕໍ່ສູ້ຮ່ວມກັນເພື່ອສັນຕິພາບ, ເອກະລາດແຫ່ງຊາດ, ປະຊາທິປະໄຕ ແລະຄວາມກ້າວໜ້າສັງຄົມຢູ່ໃນໂລກ.
ບັນດາຜົນສຳເລັດທີ່ສຳຄັນໃນການເຄື່ອນໄຫວພົວພັນຕ່າງປະເທດຂອງພັກໃນປີ 2017
ທີໜຶ່ງ, ການພົວພັນລະຫວ່າງພັກກອມມູນິດຫວຽດນາມ ກັບບັນດາພັກກຳອຳນາດຢູ່ບັນດາປະເທດສັງຄົມນິຍົມ ແລະບັນດາປະເທດເພື່ອນບ້ານທີ່ມີຊາຍແດນຮ່ວມກັນ ສືບຕໍ່ໄດ້ຮັບການປັບປຸງ ແລະມີບາດກ້າວພັດທະນາທີ່ສຳຄັນ, ປະກອບສ່ວນເຂົ້າໃນການເພີ່ມທະວີຄວາມໄວ້ວາງໃຈ, ສ້າງພື້ນຖານການເມືອງທີ່ສຳຄັນ, ກຳນົດທິດທາງລວມແຫ່ງການຮ່ວມມືຮອບດ້ານລະຫວ່າງຫວຽດນາມ ແລະບັນດາປະເທດເພື່ອນມິດ.
ພັັກກອມມູນິດຫວຽດນາມໄດ້ເພີ່ມທະວີການການພົວພັນຕາມທິດໄປສູ່ລວງເລິກ ກັບພັກປະຊາຊົນ ປະຕິວັດລາວ. ຄວາມໄວ້ວາງໃຈທາງການເມືອງ ແລະຄວາມສາມັກຄີແບບພິເສດ ລະຫວ່າງພັກກອມມູນິດ ຫວຽດນາມ ແລະ ພັກປະຊາຊົນປະຕິວັດລາວ ນັບມື້ໄດ້ຮັບເພີ່ມທະວີ ຮັດແໜ້ນ. ການພົວພັນຕ່າງປະເທດ ທາງພັກໄດ້ເສີມຂະຫຍາຍປະສິດທິຜົນຂອງເຫດການສະເຫຼີມສະຫຼອງວັນສ້າງຕັ້ງສາຍພົວພັນທາງການທູດຄົບຮອບ 55 ປີ (5 ກັນຍາ 1962 - 5 ກັນຍາ 2017) ແລະ ວັນເຊັນສົນທິສັນຍາມິດຕະພາບ ແລະການຮ່ວມມື ຫວຽດນາມ - ລາວ ຄົບຮອບ 40 ປີ (18 ກໍລະກົດ 1977 - 18 ກໍລະກົດ 2017) ເພື່ອຜັນຂະຫຍາຍການເຄື່ອນໄຫວພົວພັນຕ່າງປະເທດ, ການແລກປ່ຽນຄະນະຜູ້ແທນຂັ້ນສູງ ດ້ວຍເນື້ອໃນ, ຮູການທີ່ອຸດົມສົມບູນ ແທດຈິງ, ສະແດງອອກຢ່າງມີຊີວິດຊີວາເຖິງສາຍພົວພັນມິດຕະພາບອັນເປັນມູນເຊື້ອ, ຄວາມສາມັກຄີແບບພິເສດ ແລະການຮ່ວມມືຮອບດ້ານ ລາວ - ຫວຽດນາມ. ປີ 2017, ໃນຊ່ອງງານພັກ, ສອງຝ່າຍກໍ່ໄດ້ມີການແລກປ່ຽນຄະນະຜູ້ແທນເປັນຈຳນວນ 39 ຄະນະ ເຊິ່ງມີການນຳຂັ້ນສູງຂອງພັກ ຫຼາຍທ່ານເປັນຫົວໜ້າຄະນະໄປຢ້ຽມຢາມຊຶ່ງກັນແລະກັນ; ພ້ອມນັ້ນກໍໄດ້ສຳເລັດສິ້ນສຸດຢ່າງຈົດງາມ ປີສາມັກຄີມິດຕະພາບ ລາວ - ຫວຽດນາມ, ຫວຽດນາມ - ລາວ ດ້ວຍການຕ້ອນຮັບທ່ານ ບຸນຍັງ ວໍລະຈິດ ເລຂາທິການໃຫຍ່, ປະທານປະເທດແຫ່ງ ສປປ ລາວ ມາຢ້ຽມຢາມມິດຕະພາບຫວຽດນາມຢ່າງເປັນທາງການ (ເດືອນທັນວາ 2017) ແລະຮ່ວມພິທີປີດ “ປີສາມັກຄີມິດຕະພາບ”. ບັນດາກົນໄກຮ່ວມມືລະຫວ່າງສອງພັກ ນັບມື້ນັບໄດ້ຮັບການປ່ຽນແປງໃໝ່, ມຸ່ງໄປສູ່ລວງເລິກ, ມີຄວາມແທດຈິງ, ເອົາໃຈໃສ່ເຖິງບັນດາບັນຫາຍຸດທະສາດ, ບັນດາເນື້ອໃນທີ່ລະອຽດ, ມີຄວາມເປັນຈິງ. ສອງພັກໄດ້ຈັດຕັ້ງກອງປປະຊຸມສຳມະນາທິດສະດີເທື່ອທີ 5 ດ້ວຍຫົວຂໍ້ “ການພັດທະນາຢ່າງໄວວາ ແລະ ຍືນຍົງ” (ເດືອນສິງຫາ 2017) ຢ່າງສຳເລັດຜົນ. ພັກກອມມູນິດຫວຽດນາມໄດ້ໃຫ້ຄວາມສຳຄັນທີ່ສຸດເຖິງການຊຸກຍູ້ການຮ່ວມມືໃນວຽກງານບຳລຸງສ້າງພະນັກງານ ແລະສຶກສາອົບຮົມມູນເຊື້ອແຫ່ງການພົວພັນແບບພິເສດລາວ - ຫວຽດນາມ ໃຫ້ແກ່ຊາວໜຸ່ມຂອງສອງປະເທດ. ອັນນີ້ທັງເປັນພື້ນຖານ, ທັງເປັນລວງເລິກໃນການພົວພັນລະຫວ່າງສອງປະເທດ. ຫວຽດນາມກໍໄດ້ເປີດຊຸດບຳລຸງພະນັກງານຂັ້ນສູງ 3 ຊຸດທີ່ມີ 111 ຄົນ ແລະຈັດຕັ້ງການຝຶກອົບຮົມດ້ານວິຊາການໃຫ້ພະນັກງານຂັ້ນສູງ 12 ຊຸດດ້ວຍຈຳນວນ 190 ຄົນຂອງລາວ.
ການພົວພັນລະຫວ່າງພັກກອມມູນິດຫວຽດນາມ ແລະ ພັກກອມມູນິດຈິນ ສືບຕໍ່ມີບົດບາດສຳຄັນ, ກຳນົດທິດແລະນຳພາການພົວພັນສອງປະເທດໃຫ້ພັດທະນາຢ່າງໝັ້ນຄົງ. ປີ 2017 ເປັນປີພິເສດໃນການພົວພັນລະຫວ່າງສອງພັກ, ສອງລັດ ຍ້ອນມີການຢ້ຽມຢາມທີ່ສຳຄັນທີ່ສຸດສອງຄັ້ງ. ໃນຕົ້ນປີ 2017, ທ່ານ ຫງວຽນຟູຈ້ອງ ເລຂາທິການໃຫຍ່ພັກກອມມູນິດຫວຽດນາມ ໄດ້ໄປຢ້ຽມຢາມປະເທດ ຈິນ ຢ່າງເປັນທາງການ ແລະ ໃນທ້າຍປີ, ທ່ານ ສີ ຈິ້ນເຜິງ ເລຂາທິການໃຫຍ່, ປະທານປະເທດ ຈິນ ໄດ້ມາຢ້ຽມຢາມຫວຽດນາມ ຢ່າງເປັນທາງການ. ນີ້ແມ່ນການຢ້ຽມຢາມຂັ້ນລັດເທື່ອທຳອິດຂອງທ່ານເລຂາທິການໃຫຍ່, ປະທານປະເທດ ຈິນ ສີ ຈິ້ນເຜິງ ນັບແຕ່ຫຼັງກອງປະຊຸມໃຫຍ່ຄັ້ງທີ XIX ຂອງພັກກອມມູນິດຈີນ (ເດືອນຕຸລາ 2017). ນີ້ກໍແມ່ນເທື່ອທຳອິດໃນປະຫວັດສາດແຫ່ງການພົວພັນ ຫວຽດນາມ - ຈີນ, ທີ່ເລຂາທິການໃຫຍ່ຂອງສອງພັກ ດຳເນີນການຢ້ຽມຢາມເຊິ່ງກັນແລະກັນໃນປີດຽວກັນ. ບັນດາການພົບປະ, ແລກປ່ຽນລະຫວ່າງການນຳຂັ້ນສູງຂອງສອງພັກ ໄດ້ເພີ່ມທະວີຄວາມເຂົ້າໃຈເຊິ່ງກັນແລະກັນ ແລະບັນລຸໄດ້ຄວາມຮັບຮູ້ຮ່ວມກັນທີ່ສຳຄັນ, ຜ່ານສິ່ງດັ່ງກ່າວເພີ່ມທະວີຄວາມໄວ້ວາງໃຈທາງການເມືອງລະຫວ່າງສອງປະເທດ, ຄວບຄຸມແລະແກ້ໄຂຂໍ້ຂັດແຍ່ງຢ່າງຖືກຕ້ອງເໝາະສົມ, ໃນນັ້ນມີບັນຫາທະເລຕາເວັນອອກ. ຄວາມໄວ້ວາງໃຈທາງການເມືອງລະຫວ່າງສອງປະເທດໄດ້ສະແດງອອກຜ່ານການແຕ່ງຕັ້ງທູດພິເສດຂອງເລຂາທິການໃຫຍ່ສອງພັກ ເພື່ອໄປອວຍພອນ ແລະແຈ້ງໃຫ້ກັນຊາບ ກ່ຽວກັບຜົນສຳເລັດຂອງກອງປະຊຸມໃຫຍ່ພາຍຫຼັງກອງປະຊຸມໃຫຍ່ ຄັ້ງທີ XIX ຂອງພັກກອມມູນິດຈີນ ໄດ້ສຳເລັດສິ້ນສຸດຢ່າງຈົບງາມ. ໃນປີທີ່ຜ່ານມາ, ສອງພັກກໍໄດ້ຈັດຕັ້ງກອງປະຊຸມສຳມະນາທິດສະດີຄັ້ງທີ 13 ດ້ວຍຫົວຂໍ້ “ເພີ່ມທະວີການນຳພາຂອງພັກຕໍ່ວຽກງານສື່ມວນຊົນ ແລະຂໍ້ມູນຂ່າວສານໃນສະພາບການໃໝ່ - ບົດຮຽນຂອງຫວຽດນາມ, ບົດຮຽນຂອງຈີນ” (ເດືອນພຶດສະພາ 2017) ໄດ້ຮັບຜົນສຳເລັດຢ່າງຈົບງາມ, ໄດ້ຈັດຕັ້ງການພົບປະຂອງຜູ້ຕາງໜ້າສອງກົມການເມືອງຄັ້ງທີສອງ; ຍູ້ແຮງການຮ່ວມມືດ້ານກໍ່ສ້າງພະນັກງານ, ປະກອນສ່ວນຊຸກຍູ້ການຮ່ວມມືລະຫວ່າງສອງພັກໃຫ້ມີປະສິດທິຜົນທີ່ແທ້ຈິງ.
ການພົວພັນດ້ານການເມືອງລະຫວ່າງພັກກອມມູນິດຫວຽດນາມ ແລະ ພັກປະຊາຊົນກຳປູເຈຍ ສືບຕໍ່ໄດ້ຮັບການເພີ່ມທະວີ, ເປັນບົດບາດສຳຄັນໃນການປັບປຸງພື້ນຖານການເມືອງລະຫວ່າງສອງປະເທດ. ການແລກປ່ຽນຄະນະຜູ້ແທນຂັ້ນສູງລະຫວ່າງສອງພັກ ກໍໄດ້ຊຸກຍູ້ໃນປີທີ່ສອງປະເທດສະເຫຼີມສະຫຼອງວັນສ້າງຕັ້ງການພົວພັນທາງການທູດຄົບຮອບ 50 ປີ (24 ມີນາ 1967 - 24 ມີນາ 2017) ແລະ ປີສາມັກຄີມິດຕະພາບ ຫວຽດນາມ - ກຳປູເຈຍ, ກຳປູເຈຍ - ຫວຽດນາມ 2017. ພິເສດແມ່ນ, ການຢ້ຽມຢາມຂັ້ນລັດຂອງທ່ານເລຂາທິການໃຫຍ່ພັກກອມມູນິດຫວຽດນາມ ຫງວຽນຟູຈ້ອງ ທີ່ປະເທດກຳປູເຈຍ (ເດືອນກໍລະກົດ 2017) ທີ່ເປັນຂີດໝາຍປະຫວັດສາດ, ເປັນໂອກາດເພື່ອໃຫ້ສອງຝ່າຍທົບທວນຄືນໄລຍະປະຫວັດສາດແຫ່ງການພົວພັນລະຫວ່າງສອງປະເທດໃນ 50 ປີທີ່ຜ່ານມາ, ເຊິ່ງໄດ້ປຸກຕື່ນຄວາມສາມາດບົ່ມຊ້ອນ, ເຮັດໃຫ້ການພົວພັນລະຫວ່າງສອງປະເທດຂະຫຍາຍຕົວຂຶ້ນສູ່ລະດັບໃໝ່, ແທ້ຈິງ ແລະ ມີປະສິດທິຜົນກວ່າອີກ.
ການພົວພັນມິດຕະພາບ, ຄວາມສາມັກຄີຊື່ສັດ, ບໍລິສຸດຜຸດຜ່ອງ, ຄວາມເຊື່ອໝັ້ນ ລະຫວ່າງ ພັກກອມມູນິດຫວຽດນາມ ແລະ ພັກກອມມູນິດກູບາ ໄດ້ຮັບການພັດທທະນາຢ່າງບໍ່ຢຸດຢັ້ງ ແລະນັບມື້ນັບໄດ້ຮັດແໜ້ນກ່ວາເກົ່າ. ລວງເລິກຂອງການພົວພັນລະຫວ່າງສອງພັກກໍໄດ້ຮັບການຊຸກຍູ້ໂດຍຜ່ານການເຄື່ອນໄຫວແລກປ່ຽນບົດຮຽນພຶດຕິກຳ ແລະທິດສະດີ. ສອງພັກໄດ້ຈັດຕັ້ງກອງປະຊຸມສຳມະນາທິດສະດີຄັ້ງທີສາມ ດ້ວຍຫົວຂໍ້ “ກຳນົດທິດໃຫ້ການພັດທະນາເສດຖະກິດ - ສັງຄົມ ແລະໜ້າທີ່ວຽກງານການເມືອງ, ແນວຄິດໃນເອກະສານກອງປະຊຸມໃຫຍ່ຄັ້ງ XII ຂອງພັກກອມມູນິດຫວຽດນາມ ແລະກອງປະຊຸມໃຫຍ່ຄັ້ງ VII ຂອງພັກກອມມູນິດກູບາ” (ເດືອນພຶດສະພາ 2017). ນີ້ແມ່ນໂອກາດເພື່ອໃຫ້ສອງພັກແລກປ່ຽນບົດຮຽນ, ພ້ອມກັນສົນທະນາກ່ຽວກັບບັນດາບັນຫາທີ່ວາງອອກຈາກພຶດຕິກຳແຫ່ງການພັດທະນາຂອງແຕ່ລະປະເທດ, ປະກອບສ່ວນອັນສຳຄັນ ເຂົ້າໃນການທຳຄວາມກະຈ່າງແຈ້ງກ່ຽວກັບບັນດາບັນຫາທິດສະດີການພັດທະນາ ຂອງແຕ່ລະປະເທດ, ປະກອນສ່ວນຊຸກຍູ້ການພົວພັນດ້ານການເມືອງທີ່ເປັນມູນເຊື້ອອັນດີງານລະຫວ່າງສອງພັກ, ສອງລັດ.
ທີສອງ, ການພົວພັນຂອງພັກກອມມູນິດຫວຽດນາມ ກັບບັດາພັກທີ່ກຳອຳນາດ, ພັກທີ່ເຂົ້າຮ່ວມການເມືອງ ແລະ ພັກທີ່ມີບົດບາດສຳຄັນໃນບັນດາປະເທດຢູ່ໃນພາກພື້ນ, ບັນດາປະເທດໃຫຍ່ ແລະ ຄູ່ຮ່ວມມືທີ່ສຳຄັນ ໄດ້ມີການບຸກທະລຸໃໝ່ຫຼາຍຢ່າງ, ສ້າງພື້ນຖານການເມືອງແລະກຳລັງໜູນ ເພື່ອຊຸກຍູ້ເປີດກວ້າງການພົວພັນຂອງຫວຽດນາມກັບບັນດາປະເທດໃນໂລກ, ເພີ່ມທະວີການໂຄສະນາ, ຍາດແຍ່ງເອົາການຊ່ວຍເຫຼືອ ການຮ່ວມມືຂອງບັນດາພັກການເມືອງ, ບັນດາປະເທດ ແລະວົງການການເມືອງ ຕໍ່ພາລະກິດແຫ່ງການປ່ຽນແປງໃໝ່, ສ້າງສາພັດທະນາເສດຖະກິດ - ສັງຄົມຂອງຫວຽດນາມ. ດ້ວຍຖານະເປັນພັກກຳອຳນາດ, ພັກກອມມູນິດຫວຽດນາມໃຫ້ຄວາມສຳຄັນແກ່ການເພີ່ມທະວີຄວາມເຂົ້າໃຈເຊິ່ງກັນແລະກັນ, ການແລກປ່ຽນບົດຮຽນກ່ຽວກັບກັບການຄຸ້ມຄອງປະເທດ, ຄຸ້ມຄອງເສດຖະກິດ - ສັງຄົມ; ຊຸກຍູ້ການສ້າງຕັ້ງຂອບການພົວພັນທີ່ໝັ້ນຄົງຍາວນານ ແລະຮ່ວມມືໃນຫຼາຍດ້ານ, ສະເໝີພາບ, ຕ່າງຝ່າຍຕ່າງມີຜົນປະໂຫຍດ ລະຫວ່າງ ຫວຽດນາມກັບບັນດາປະເທດ... ການຢ້ຽມຢາມທີ່ມີຄວາມໝາຍປະຫວັດສາດຂອງທ່ານເລຂາທິການໃຫຍ່ ຫງວຽນຟູຈ້ອງ ທີ່ປະເທດອິນໂດເນເຊຍ ແລະປະເທດມຽນມາ (ເດືອນສິງຫາ 2017) ໄດ້ສ້າງບາດກ້າວອັນສຳຄັນ, ປັບປຸງ ແລະເປີດກວ້າງຂອບການຮ່ວມມືກັບສອງປະເທດດັ່ງກ່າວ. ກັບປະເທດອິນໂດເນເຊຍ, ຜົນຂອງການຢ້ຽມາມໄດ້ປະກອບສ່ວນເຮັດໃຫ້ການພົວພັນຄູ່ຮ່ວມມືຍຸດທະສາດລະຫວ່າງສອງປະເທດເລິກເຊິ່ງກວ່າອີກ, ເພີ່ມທະວີຄວາມໄວ້ວາງໃຈທາງການເມືອງ, ຊຸກຍູ້ການພົວພັນແທ້ຈິງ, ສ້າງບາດກ້າວການພັດທະນາໃໝ່ໃນການພົວພັນລະຫວ່າງສອງປະເທດ. ກັບປະເທດມຽນມາ, ການຢ້ຽມຢາມໄດ້ຍົກລະດັບການພົວພັນລະຫວ່າງສອງປະເທດຂຶ້ນເປັນການພົວພັນຮອບດ້ານ, ສ້າງຂີດໝາຍແລະກຳລັງໜູນໃໝ່ເຮັດໃຫ້ການພົວພັນຮ່ວມມືຮອບດ້ານຫວຽດນາມ - ມຽນມາ ເຂົ້າສູ່ຄວາມເປັນຈິງ ແລະມີປະສິດທິຜົນກວ່າອີກ. ຄຽງຄູ່ນັ້ນ, ຫວຽດນາມກໍ່ໄດ້ຈັດຕັ້ງໃຫ້ຄະນະປະຈຳຄະນະເລຂາທິການ, ບັນດາສະຫາຍກຳມະການກົມການເມືອງ, ຄະນະເລຂາທິການ, ກຳມະການສູນກາງພັກ ໄປຢ້ຽມຢາມປະເທດຕ່າງໆເປັນຫຼາຍຄັ້ງ, ຊຸກຍູ້ການພົວພັນກັບພັກທີ່ກຳອຳນາດຫຼາຍພັກ, ເປີດກວ້າງການພົວພັນກັບບັນດາພັກທີ່ເຂົ້າຮ່ວມການເມືອງ, ລົງນາມຂໍ້ຕົກລົງການຮ່ວມມືຫຼາຍສະບັບ... ສ້າງພື້ນຖານການພົວພັນນັບມື້ນັບເປີດກວ້າງຂອງການພົວພັນຕ່າງປະເທດທາງດ້ານພັກຂອງຫວຽດນາມ.
ດ້ານອື່ນ, ຫວຽດນາມກໍໄດ້ຕ້ອນຮັບພັກທີ່ກຳອຳນາດ, ພັກທີ່ເຂົ້າຮ່ວມການເມືອງ ແລະພັກທີ່ມີຖານະບົດບາດສຳຄັນ ທີ່ມາຢ້ຽມຢາມແລະເຮັດວຽກຢູ່ຫວຽດນາມເປັນຈຳນວນຫຼາຍ ຄື ພັກປະຊາທິປະໄຕເສລີນິຍົມ ທີ່ກຳອຳນາດຢູ່ຍີ່ປຸ່ນ, ພັກປະຊາຊົນກ້າວໜ້າຍີ່ປຸ່ນ, ພັກປະຕິບັດງານຂອງປະຊາຊົນທີ່ກຳອຳນາດຢູ່ສິງກະໂປ; ພັກສະເໜີສາທາລະນະລັດທີ່ກຳອຳນາດຢູ່ອາກຊັງຕີນ, ສະຫະພັນບັນດາພັກປະຕິຮູບແລະອະນຸລັກນິຍົມ ຢູ່ເອີຣົບ... ການທີ່ບັນດາອົງການຕາງໜ້າການທູດທີ່ຫວຽດນາມ, ບັນດາອົງການຈັດຕັ້ງສາກົນ, ບັນດາຄະນະປະຕິບັດງານຂັ້ນສູງຂອງຕ່າງປະເທດ, ບັນດາພັກທີ່ມາຫວຽດນາມລ້ວນແຕ່ມີຄວາມຕ້ອງການ ແລະມີຄວາມປະສົງຈະເຮັດວຽກ, ພົບປະກັບການນຳຂອງພັກກອມມູນິດຫວຽດນາມ ກໍ່ຄືບັນດາອົງການເສນາທິການຂອງພັກນັ້ນ ໄດ້ສະແດງໃຫ້ເຫັນວ່າ ພັກທີ່ກຳອຳນາດ, ພັກທີິ່ເຂົ້າຮ່ວມການເມືອງ ກໍ່ຄືວົງການການເມືອງຕ່າງປະເທດ ໄດ້ໃຫ້ຄວາມສຳຄັນ ແລະມີຄວາມຮັບຮູ້ຈະແຈ້ງ, ຄົບຖ້ວນ ກວ່າກ່ຽວກັບບົດບາດນຳພາ ຂອງພັກກອມມູນິດ ຫວຽດນາມ. ເບິ່ງລວມແລ້ວ, ບັນດາພັກການເມືອງຢູ່ປະເທດຕ່າງໆ, ເຖິງວ່າໄປຕາມທ່າອຽງການເມືອງ ທີ່ແຕກຕ່າງກັນກໍຕາມ, ແຕ່ເກືອບທັງໝົດລ້ວນແຕ່ໄດ້ສະແດງຄວາມປະສົງຈະໄດ້ຊຸກຍູ້ການພົວພັນ ແລະຮ່ວມມື ກັບພັກກອມມູນິດຫວຽດນາມ, ຕີລາຄາສູງບົດບາດການນຳພາຂອງພັກກອມມູນິດຫວຽດນາມ ໃນການຮັກສາຄວາມໝັ້ນຄົງທາງການເມືອງ, ການພັດທະນາເສດຖະກິດ - ສັງຄົມ, ຊົມເຊີຍການປະກອບສ່ວນທີ່ສຳຄັນຂອງຫວຽດນາມ ຕໍ່ການຊຸກຍູ້ທ່າອຽງສັນຕິພາບ, ສະຖຽມລະພາບ, ການຮ່ວມມື ແລະການພັດທະນາຢູ່ພາກພື້ນ ແລະໃນໂລກ, ສະໜັບສະໜູນຫຼັກໝັ້ນຂອງຫວຽດນາມ ກ່ຽວກັບບັນດາບັນຫາພາກພື້ນແລະສາກົນ.
ທີສາມ, ການພົວພັນຂອງພັກກອມມູນິດຫວຽດນາມ ກັບບັນດາພັກກອມມູນິດ, ພັກກຳມະກອນ, ພັກຝ່າຍຊ້າຍ ສືບຕໍ່ໄດ້ຮັບການຊຸກຍູ້ຢ່າງແທ້ຈິງ. ນີ້ແມ່ນທິດພົວພັນທີ່ເປັນມູນເຊື້ອ ແລະສຳຄັນຂອງພັກ ກອມມູນິດຫວຽດນາມ. ໃນສະພາບການທີ່ບັນດາພັກຢູ່ໃນໂລກຍັງພົບຄວາມຫຍຸ້ງຍາກຫຼາຍຢ່າງ, ພັກກອມມູນິດຫວຽດນາມ ໄດ້ໃຫ້ຄວາມສຳຄັນແລະມີຄວາມພະຍາຍາມໃນການເພີ່ມທະວີການພົວພັນສາມັກຄີ, ມິດຕະພາບ, ສະໜັບສະໜູນເຊິ່ງກັນແລະກັນ ໃນການຕໍ່ສູ້ເພື່ອສັງຄົມນິຍົມ, ບົນພື້ນຖານລັດທິ ມາກ-ເລນິນ ແລະລັດທິສາກົນອັນບໍລິສຸດຜຸດຜ່ອງຂອງຊົນຊັ້ນກຳມະກອນ; ເພີ່ມທະວີການແລກປ່ຽນກ່ຽວກັບບັນດາບັນຫາທິດສະດີ ແລະພຶດຕິກຳໃນການກໍ່ສ້າງສັງຄົມນິຍົມ, ກ່ຽວກັບການກໍ່ສ້າງພັກ ແລະກ່ຽວກັບບັນດາບັນຫາທີ່ສຳຄັນຂອງໂລກໃນປະຈຸບັນ; ເປັນເຈົ້າການເຂົ້າຮ່ວມໃນບັນດາການພົບປະ, ເວທີປາໃສ, ການສຳມະນາ ຢູ່ໃນພາກພື້ນ ແລະສາກົນຂອງພັກການເມືອງຕ່າງໆ; ມີຄວາມສາມັກຄີແລະຮ່ວມມືດ້ວຍຫຼາຍຮູບການທີ່ເໝາະສົມ; ຕັ້ງໜ້າປະກອບສ່ວນເຂົ້າໃນການແບ່ງປັນກັບບັນດາພັກເພື່ອນມິດເຂົ້າໃນການຟື້ນຟູ ແລະການກ້າວຂຶ້ນຂອງຂະບວນການກອມມູນິດ ແລະກຳມະກອນສາກົນ. ດ້ານອື່ນ, ໃນການພົວພັນກັບພັກຈຳນວນໜຶ່ງ, ພັກກອມມູນິດຫວຽດນາມໄດ້ເປັນເຈົ້າການຊຸກຍູ້ການພົວພັນ, ເພີ່ມທະວີການສຳມະນາທິດສະດີ, ສົນທະນາການເມືອງ, ແລກປ່ຽນບົດຮຽນ, ກໍ່ສ້າງພະນັກງານ, ຕັ້ງໜ້າເຂົ້າຮ່ວມການເຄື່ອນໄຫວຂອງບັນດາພັກເພື່ອນມິດ, ເປັນເຈົ້າການຕ້ອນຮັບບັນດາຄະນະຜູ້ແທນທີ່ເຂົ້າມາຢ້ຽມຢາມແລະເຮັດວຽກຢູ່ຫວຽດນາມ.
ທີສີ່, ພັກກອມມູນິດຫວຽດນາມ ສືບຕໍ່ເຂົ້າຮ່ວມບັນດາເວທີປາໄສຫຼາຍຝ່າຍຂອງພັກການເມືອງຢ່າງເປັນເຈົ້າການ, ຕັ້ງໜ້າ ແລະມີປະສິດທິຜົນ. ໂດຍຜ່ານການເຂົ້າຮ່ວມບັນດາເວທີປາໃສພາກພື້ນແລະສາກົນ ຂອງພັກການເມືອງ, ພັກກອມມູນິດຫວຽດນາມ ໄດ້ມີການປະກອນສ່ວນເຮັດໃຫ້ເພື່ອນມິດສາກົນມີຄວາມເຂົ້າໃຈຢ່າງຖືກຕ້ອງ ແລະເລິກເຊິ່ງກ່ຽວກັບສະພາບການ ແລະພາລະກິດການປ່ຽນແປງໃໝ່ຂອງຫວຽດນາມ, ຂົນຂວາຍບັນດາພັການເມືອງ ແລະວົງການການເມືອງບັນດາປະເທດ ໃຫ້ເຫັນດີເປັນເອກະພາບກັບຫຼັກໝັ້ນຂອງຫວຽດນາມ ກ່ຽວກັບບັນດາບັນຫາພາກພື້ນແລະສາກົນ, ປະຕິບັດຜົນປະໂຫຍດຂອງປະເທດ, ຍົກສູງຖານະບົດບາດຂອງຫວຽດນາມ ໃນເວທີສາກົນ. ບັນດາພັກການເມືອງພາຍໃນ ແລະພາຍນອກພາກພື້ນໄດ້ມີການຕີລາຄາຢ່າງຕັ້ງໜ້າກ່ຽວກັບບົດບາດ ແລະການປະກອບສ່ວນຂອງພັກກອມມູນິດຫວຽດນາມ ໃນການພະຍາຍາມຊຸກຍູ້ຄວາມສາມັກຄີ, ຄວາມເປັນເອກະພາບ, ກຳນົດທິດປະສານສົມທົບໃນການເຄື່ອນໄຫວຂອງເວທີປາໄສຕ່າງໆຕາມທິດຂະຫຍັນຂັນເຄື່ອນ, ແທດຈິງກວ່າອີກ. ພັກກອມມູນິດຫວຽດນາມໄດ້ເຂົ້າຮ່ວມຢ່າງຕັ້ງໜ້າໃນການພົບປະສາກົນບັນດາພັກກອມມູນິດ ແລະພັກກຳມະກອນຄັ້ງທີ 19, ບັນດາການເຄື່ອນໄຫວສະເຫຼີມສະຫຼອງການປະຕິວັດເດືອນຕຸລາຄົບຮອບ 100 ປີທີ່ລັດເຊຍ, ການສຳມະນາສາກົນຂອງພັກກອມມູນິດ ແລະພັກກຳມະກອນຕ່າງໆທີ່ ອິນເດຍ, ເວທີປາໄສ ຊາວປາວໂລ ຄັ້ງທີ 23, ເວທີປາໄສ “ບັນດາພັກການເມືອງແລະສັງຄົມໃໝ່” ຄັ້ງທີ 21. ດ້ວຍຖານະບົດບາດເປັນກຳມະການຄະນະປະຈຳກອງປະຊຸມສາກົນບັນດາພັກການເມືອງທະວີບອາຊີ (ICAPP), ພັກກອມມູນິດຫວຽດນາມສືບຕໍ່ເຂົ້າຮ່ວມບັນດາການເຄື່ອນໄຫວຂອງ ICAPP, ມີຄວາມຄິດລິເລີ່ມຫຼາຍປະການ ແລະມີການປະກອບສ່ວນຢ່າງແທ້ຈິງເຂົ້າໃນການປະຕິບັດບັນດາເປົ້າໝາຍ, ໂຄງການບຸລິມະສິດຂອງ ICAPP; ຖານະ, ພາລະບົດບາດ ແລະອິດທິພົນຂອງພັັກກອມມູນິດ ຫວຽດນາມທີ່ ICAPP ນັບມື້ນັບໄດ້ຮັບການຢືນຢັນ ແລະຖືເປັນສຳຄັນ.
ທິດທາງ ແລະ ໜ້າທີ່ວຽກງານພົວພັນຕ່າງປະເທດທາງດ້ານພັກ ໃນເວລາຕໍ່ໜ້າ
ໂລກກຳລັງເຂົ້າສູ່ໄລຍະແຫ່ງການປ່ຽນແປງຢ່າງໄວວາ ດ້ວຍການປ່ຽນແປງໃໝ່ທາງດ້ານທາດແທ້ຕິດກັບການປະຕິວັດວິທະຍາສາດ - ເຕັກນິກໃໝ່ ແລະ ການແຂ່ງຂັນຢ່າງເຄັ່ງຮ້ອນທາງດ້ານພູມີສາດ-ການເມືອງ. ປີ 2018, ສະພາບການພາກພື້ນແລະສາກົນຈະມີການຜັນປ່ຽນຢ່າງສັບສົນ, ຄາດເດົາຍາກ, ສົ່ງຜົນກະທົບໂດຍກົງເຖິງສະພາບແວດລ້ອມດ້ານຄວາມສະຫງົບ ແລະການພັດທະນາຂອງຫວຽດນາມ. ໜ້າທີ່ ສ້າງສະພາບແວດລ້ອມແຫ່ງສັນຕິພາບ, ສະຖຽມລະພາບໃນສະພາບການປະເທດເພີ່ມທະວີການເຊື່ອມໂຍງສາກົນ ກຳລັງວາງຄວາມຮຽກຮ້ອງໃໝ່ອອກມາໃຫ້ວຽກງານການພົວພັນຕ່າງປະເທດ ເຊິ່ງຕ້ອງຫາຜົນປະໂຫຍດແຫ່ງຂາດຫຼາຍສຸດ, ປົກປັກຮັກສາຄວາມເປັນເອກະລາດ, ອຳນາດອະທິປະໄຕ, ເອກະພາບ ແລະຜືນແຜ່ນດິນອັນຄົບຖ້ວນໄວ້ຢ່າງໝັ້ນຄົງ. ການຄຸ້ມຄອງ, ປະສານສົມທົບ ແລະຊີ້ນຳບັນດາການເຄື່ອນໄຫວພົວພັນຕ່າງປະເທດກໍຢືນຕໍ່ໜ້າຄວາມຮຽກຮ້ອງຕ້ອງຍົກສູງລັກສະນະປະສິດທິຜົນ, ແທດຈິງ, ຮັບປະກັນການນຳພາທີ່ເປັນເອກະພາບຂອງພັກ, ການຄຸ້ມຄອງແບບລວມສູນຂອງລັດ. ບົນຈິດໃຈນັ້ນ, ວຽກງານພົວພັນຕ່າງປະເທດຂອງພັກໃນເວລາຕໍ່ໜ້າຕ້ອງສຸມໃສ່ບາງທິດທາງ, ໜ້າທີ່ໃຫຍ່ດັ່ງລຸ່ມນີ້:
ທີໜຶ່ງ, ເພີ່ມມທະວີການເຊື່ອມຕໍ່ຢ່າງຄົບຊຸດ, ຮອບດ້ານ ແລະ ມີປະສິດທິຜົນລະຫວ່າງບັນດາການເຄື່ອນໄຫວພົວພັນຕ່າງປະເທດຂອງພັກ, ການຕ່າງປະເທດແຫ່ງລັດ ແລະການພົວພັນຕ່າງປະເທດປະຊາຊົນ, ສ້າງກຳລັງແຮງສັງລວມໃນແນວຮົບພົວພັນຕ່າງປະເທດ.
ທີສອງ, ສ້າງບາດກ້າວຫັນປ່ຽມຢ່າງຕັ້ງໜ້າໃນການເສີມຂະຫຍາຍຄວາມສາມາດຄົ້ນຄວ້າ, ຄາດຄະເນ, ເປັນທີ່ປຶກສາຍຸດທະສາດ ກ່ຽວກັບວຽກງານພົວພັນຕ່າງປະເທດຂອງບັນດາຄະນະ, ກະຊວງ, ຂະແໜງການທີ່ກ່ຽວຂ້ອງ, ເອົາໃຈໃສ່ການປ່ຽນແປງໃໝ່ຮູບການ ແລະເນື້ອໃນວຽກງານຂໍ້ມູນຂ່າວສານ ແລະ ໂຄສະນະເຜີຍແຜ່ການພົວພັນຕ່າງປະເທດ.
ທີສາມ, ເຮັດໃຫ້ການພົວພັນຕ່າງປະເທດຂອງພັກເຂົ້າສູ່ລວງເລິກ, ມີປະສິດທິຜົນ, ແທດຈິງ, ພ້ອມທັງເປີດກວ້າງການພົວພັນຕ່າງໆຢ່າງມີຈຸດສຸມໃຈກາງ. ຕາມນັ້ນ, ໃນເວລາຕໍ່ໄປນີ້ຕ້ອງເຮັດໃຫ້ການພົວພັນຂອງພັກກອມມູນິດຫວຽດນາມ ກັບບັນດາພັກການເມືອງໃນໂລກໄປສູ່ລວງເລິກ, ບົນພື້ນຖານປັບປຸງຄວາມໄວ້ວາງໃຈດ້ານການເມືອງ ແລະຍຸດທະສາດຢ່າງບໍ່ຢຸດຢັ້ງ, ເພີ່ມພູນຄູນສ້າງພື້ນຖານການພົວພັນທີ່ເປັນມູນເຊື້ອ, ການພົວພັນແບບພິເສດລະຫວ່າງພັກກອມມູນິດຫວຽດນາມ ແລະ ພັກປະຊາຊົນປະຕິວັດລາວ, ພັກ ກອມມູນິດຈີນ, ພັກປະຊາຊົນກຳປູເຈຍ, ພັກກອມມູນິດກູບາ, ສ້າງພື້ນຖານການເມືອງໃຫ້ນັບມື້ນັບໝັ້ນຄົງ, ຮັກສາເປັນບົດບາດກຳນົດທິດລວມຂອງການພົວພັນລະຫວ່າງຫວຽດນາມ ກັບປະເທດເພື່ອນມິດຕ່າງໆ. ເປັນເຈົ້າການ ແລະສ້າງການບຸກທະລຸໃນການເປີດກວ້າງການພົວພັນກັບບັນດາພັກທີ່ກຳອຳນາດ, ພັກທີ່ເຂົ້າຮ່ວມການເມືອງ ຢູ່ບັນດາປະເທດໃນພາກພື້ນ, ບັນດາປະເທດໃຫຍ່ ແລະຄູ່ຮ່ວມມືທີ່ສຳຄັນ ແນໃສ່ຊຸກຍູ້ຂອບການພົວພັນທີ່ໝັ້ນຄົງຍາວນານ. ເພີ່ມທະວີຄວາມສາມັກຄີ, ສະໜັບສະໜູນເຊິ່ງກັນແລະກັນ ກັບບັນດາພັກກອມມູນິດ ແລະພັກກຳມະກອນ, ພັກຝ່າຍຊ້າຍ, ບັນດາພັກ ແລະຂະບວນການເອກະລາດແຫ່ງຊາດ, ປະຕິວັດ ແລະກ້າວໜ້າ. ສືບຕໍ່ເປັນເຈົ້າການ ແລະຕັ້ງໜ້າເສີມຂະຫຍາຍຖານະບົດບາດ, ອິດທິພົນຢູ່ທີ່ບັນດາເວທີປາໄສຫຼາຍຝ່າຍຂອງບັນດາພັກການເມືອງ. ດຳເນີນການສະຫຼຸບເບື້ອງຕົ້ນ 5 ປີ ແຫ່ງການຜັນຂະຫຍາຍປະຕິບັດຂໍ້ຕົກລົງສະບັບທີ 73-TB/TW, ວັນທີ 8 ກຸມພາ 2012, ຂອງກົມການເມືອງສະໄໝ XI ກ່ຽວກັບ “ການເພີ່ມທະວີການພົວພັນຕ່າງປະເທດຂອງພັກ ໃນສະພາບການໃໝ່”.
ທີສີ່, ຜັນຂະຫຍາຍຢ່າງມີປະສິດທິຜົນບັນດາການຢ້ຽມຢາມຂອງບັນດາສະຫາຍການນຳຂອງພັກ ແລະ ລັດ, ເປັນຕົ້ນແມ່ນການຢ້ຽມຢາມຂອງເລຂາທິການໃຫຍ່, ສ້າງບັນດາຂີດໝາຍໃໝ່, ກຳລັງໜູນໃໝ່ ໃຫ້ແກ່ການພົວພັນຂອງປະເທດຫວຽດນາມ ກັບບັນດາຄູ່ຮ່ວມມືສຳຄັນ.
ເສີມຂະຫຍາຍຜົນສຳເລັດອັນສຳຄັນທີ່ບັນລຸໄດ້ໃນປີ 2017 ແລະໃນບັນດາປີທີ່ຜ່ານມາ, ການພົວພັນຕ່າງປະເທດຂອງພັກຈະເສີມຂະຫຍາຍຈິດໃຈອັນຕັ້ງໜ້າ, ເປັນເຈົ້າການ, ປ່ຽນແປງໃໝ່, ມີຫົວຄິດປະດິດສ້າງ ແລະປະສິດທິຜົນຢ່າງບໍ່ຢຸດຢັ້ງ, ຢືນຢັນບົດບາດເປັນເສົາຄ້ຳທີ່ແໜ້ນແກ່ນ ໃນສາມເສົາຄ້ຳຂອງແນວໜ້າການພົວພັນຕ່າງປະເທດ, ພ້ອມກັບການພົວພັນຕ່າງປະເທດແຫ່ງລັດ ແລະ ການພົວພັນຕ່າງປະເທດປະຊາຊົນ ປະກອບສ່ວນອັນສຳຄັນ ເຂົ້າໃນການປະຕິບັດເປົ້າໝາຍຮັກສາສະພາບແວດລ້ອມແຫ່ງສັນຕິພາບ ໃຫ້ແກ່ ພາລະກິດພັດທະນາປະເທດ. ຮັກສາອຳນາດອະທິປະໄຕ, ເອກະລາດແຫ່ງຊາດ ແລະສັງຄົມນິຍົມ, ປະກອບສ່ວນປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກໃຫ້ສຳເລັດມີໄຊ.
ໂດຍ ຮວ່າງບິ່ງກວັນ
ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງ
-------------------------------
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 904 (ເດືອນ ກຸມພາ 2018)